次韵蘇子瞻韓幹馬贈李伯時
作者：劉攽
朝代：宋

paragraphs: 韓幹畫馬名獨垂，冰紈數幅橫素絲。
諸公賦詩邀我和，我如鈍椎逢利錐。
區中纔容三萬里，正可騕褭一日馳。
朝燕暮吳亦其亞，幸得夷路無縶羈。
此間三馬皆國馬，瑰資逸態成崛奇。
有如秋空見霜鶻，下睨衆禽俱伏雌。
良工苦心爲遠到，天機要眇潛得之。
區區駑駘浪自負，豈可醜骨包妍皮。
李侯洒筆定超詣，尚有天驥君未知。
宛王母寡今授首，汗血不敢藏貳師。